b'\n_START_ARTICLE_\nVince Lombardi\n_START_PARAGRAPH_\nVincent Thomas \xe2\x80\x9dVince\xe2\x80\x9d Lombardi (11. kes\xc3\xa4kuuta 1913 \xe2\x80\x93 3. syyskuuta 1970) oli yhdysvaltalainen amerikkalaisen jalkapallon valmentaja. H\xc3\xa4n on tunnettu Green Bay Packersin 1960-luvun menestyksen luojana. Packers voitti Lombardin johdolla viisi NFL:n mestaruutta mukaan lukien kaksi ensimm\xc3\xa4ist\xc3\xa4 Super Bowlia. Lombardia pidet\xc3\xa4\xc3\xa4n yleisesti yhten\xc3\xa4 NFL:n kaikkien aikojen parhaista valmentajista.\n_START_SECTION_\nUra\n_START_PARAGRAPH_\nLombardi pelasi hy\xc3\xb6kk\xc3\xa4yksen linjamiehen\xc3\xa4 Fordhamin yliopiston joukkueessa. Valmistuttuaan vuonna 1937 h\xc3\xa4n luki lakia iltakoulussa, mutta siirtyi pian valmentajaksi St. Cecilian High Schooliin New Jerseyn Englewoodissa. Vuonna 1947 Lombardi palasi Fordhamiin apuvalmentajaksi ja vuonna 1949 h\xc3\xa4n siirtyi Yhdysvaltojen asevoimien sotilasakatemiaan West Pointiin. NFL:n New York Giants palkkasi Lombardin hy\xc3\xb6kk\xc3\xa4yksen koordinaattoriksi vuonna 1954. H\xc3\xa4n oli mukana voittamassa mestaruutta kaudella 1956._NEWLINE_Hyv\xc3\xa4 menestys Giantsissa nosti Lombardin osakkeita valmentajamarkkinoilla ja vuonna 1959 Green Bay Packers palkkasi h\xc3\xa4net p\xc3\xa4\xc3\xa4valmentajakseen. Lombardi otti alusta l\xc3\xa4htien tiukan otteen organisaatiosta. H\xc3\xa4n piti eritt\xc3\xa4in kovia harjoitusleirej\xc3\xa4 ja vaati pelaajiltaan paljon. Kova ty\xc3\xb6 toi tuloksia ja Packersista tuli 1960-luvun dynastiajoukkue. Viisi mestaruutta, mukaan lukien kaksi ensimm\xc3\xa4ist\xc3\xa4 Super Bowlia loivat Lombardista legendaarisen valmentajahahmon._NEWLINE_Vuoden 1967 mestaruuden j\xc3\xa4lkeen Lombardi lopetti valmentamisen Packersissa. H\xc3\xa4n palasi NFL:\xc3\xa4\xc3\xa4n vuonna 1969 ottaen Washington Redskinsin valmentajan teht\xc3\xa4v\xc3\xa4t hoitaakseen. T\xc3\xa4m\xc3\xa4 pesti j\xc3\xa4i kuitenkin yhden kauden mittaiseksi, kun kes\xc3\xa4ll\xc3\xa4 1970 Lombardin havaittiin sairastavan sy\xc3\xb6p\xc3\xa4\xc3\xa4. Tauti vei miehen hengen syyskuussa 1970. Lombardi valittiin Pro Football Hall of Fameen vuonna 1971 ja h\xc3\xa4nen mukaansa on nimetty Super Bowlin voittajalle annettava pokaali.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nVince Lombardi meni vuonna 1940 naimisiin Mary Planitzin kanssa. Heille syntyi kaksi lasta, poika Vince Jr ja tyt\xc3\xa4r Susan.'